
	ALPOLGÁRMESTERE
E L Ő T E R J E S Z T É S


Szombathely Megyei Jogú Város Közgyűlésének 
Kulturális, Oktatási és Civil Bizottsága 2026. október 27-i ülésére

Javaslat a Civil Fórum Ügyrendjének módosítására


Szombathely Megyei Jogú Város Civil Fóruma (a továbbiakban: Civil Fórum) érdekegyeztető és érdekérvényesítő konzultatív szervezet, melynek célja a Szombathelyen működő civil szervezetek és Szombathely Megyei Jogú Város Önkormányzata (a továbbiakban: Önkormányzat) közötti folyamatos, naprakész együttműködés megvalósítása. A Civil Fórumot az Önkormányzat hozta létre 2013. évben. A Civil Fórum nem önálló jogi személy, ügyrendje alapján működik, melyet - hivatkozva Szombathely Megyei Jogú Város Önkormányzatának Szervezeti és Működési Szabályzata 52.§ (3) bekezdés 23. pontjára - a Kulturális, Oktatási Bizottság hagy jóvá. Az Ügyrend rendelkezik a Civil Fórum összetételéről, a megbízatás időtartamáról, a képviselet módjáról, a delegált tagok megbízatásáról. Emellett részletezi a Civil Fórum feladatait, az ülések gyakoriságát, az ülések összehívásának módját. 
A Civil Fórum 2026. szeptember 16-i ülésén megtartotta a delegált tagok 3 éves megbízatásának utolsó ülését. Tekintettel arra, hogy a delegált tagok megbízatása lejárt, az illetékes szakbizottságok 2026 decemberében új delegált tagokat jelölnek ki.
Fentiek okán időszerű a Civil Fórum Ügyrendjének felülvizsgálata is. A Civil Fórum Ügyrendjének tervezete az előterjesztés mellékletét képezi. A módosítás a tagok személyének változásán kívül az éves munkaterv szükségességének törlését tartalmazza.
A javaslat alapján a Civil Fórum tagjai:
· az elnök - az Önkormányzat mindenkori polgármestere -; 
· az alelnök - a Kulturális, Oktatási és Civil Bizottság elnöke -;
· a polgármester által delegált 3 civil szervezet - a Szociális Szolgáltatók Közhasznú Egyesülete, a Vas Vármegye és Szombathely Megyei Jogú Város Nyugdíjas Szövetsége, Képviselete; és a Vas Vármegyei Civil Közösségi Szolgáltató Központot működtető Hegypásztor Kör -;
· valamint az illetékes szakbizottságok által tevékenységi körönként delegálandó 11 civil szervezet. 
A javaslat értelmében az illetékes bizottságok által delegálandó tagok száma növekedne, a Városstratégiai, Idegenforgalmi, és Sport Bizottság szabadidő, és hobby tevékenységi körű civil szervezetet is javasolna a tagok közé. Feladatkörét tekintve a Fenntarthatósági és Klímastratégiai Szakmai Bizottság javasolna egy környezetvédelmi, természetvédelmi tevékenységi körű civil szervezetet, és a Szellemi Örökség, Nemzetiségi és Térségi Kapcsolatok Bizottsága egy örökségvédő, hagyományőrző tevékenységi körű civil szervezetet. A módosítás értelmében a Civil Fórum tagjainak száma 16 főre nő. A Civil Fórum feladatai pedig a kialakult gyakorlatot figyelembe véve kerülnek aktualizálásra.

A Civil Fórum soron következő alakuló ülése előre láthatólag 2027 februárjában kerül összehívásra, ahol a Civil Fórum elfogadja Ügyrendjét.


Kérem a Tisztelt Bizottságot, hogy az előterjesztést megtárgyalni, a Civil Fórum Ügyrendjének módosításával kapcsolatos álláspontját kialakítani szíveskedjék.


Szombathely, 2026. október „    ”

/: Horváth Soma :/


HATÁROZATI JAVASLAT
…./2026. (X.27.) KOCB. sz. határozat

1. Szombathely Megyei Jogú Város Közgyűlésének Kulturális, Oktatási és Civil Bizottsága a „Javaslat a Civil Fórum Ügyrendjének módosítására” című előterjesztést megtárgyalta, és - hivatkozva Szombathely Megyei Jogú Város Önkormányzatának Szervezeti és Működési Szabályzata 52.§ (3) bekezdés 23. pontjára - a Civil Fórum Ügyrendjét az előterjesztés melléklete szerinti tartalommal jóváhagyja, azzal, hogy az illetékes szakbizottságok fogják delegálni a 11 civil szervezetet.

2. A Bizottság felkéri a polgármestert, hogy a delegált tagok kijelöléséhez szükséges lépéseket tegye meg.

3. A Bizottság felkéri a polgármestert, hogy a kijelölt tagok felkéréséről, a Civil Fórum alakuló ülésének összehívásáról gondoskodjon.

4. A Bizottság felhatalmazza a polgármestert a Civil Fórum által elfogadott Ügyrend aláírására.

Felelős:		Putz Attila, a Bizottság elnöke
Dr. Nemény András polgármester
Horváth Soma alpolgármester
(A végrehajtás előkészítéséért:
Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő:	azonnal (1. pont vonatkozásában)
		2026. december 10. (2. pont vonatkozásában)
		2027. február 25. (3-4. pontok vonatkozásában)

Telefon: +36 94/520-366
Email: horvath.soma@szombathely.hu
Web: www.szombathely.hu

